Casa u Gomes jgħidu illi l-mewt ta' Daphne ippermettiet li Cardona jwaqqa' l-libelli dwar Acapulco "u l-evidenza baqgħet moħbija" David Casa u Ana Gomes huma fost l-MEPs li qed jitolbu lill-Kummissjoni Ewropea "tissorvelja l-investigazzjoni li għaddejja, kif ukoll tappoġġja t-talba tal-familja Caruana Galizia għal inkjesta pubblika indipendenti." L-MEPs iddikjaraw: "Il-politiċi esposti mir-rappurtaġġ ta' Daphne Caruana Galizia li kienu nvoluti fil-korruzzjoni u l-ħasil tal-flus għadhom f’kariga pubblika. Keith Schembri, iċ-Chief of Staff tal-Prim Ministru u Konrad Mizzi, il-Ministru tat-Turiżmu, kienu esposti mill-Panama Papers bħala l-UBOs ta' kumpaniji offshore li fihom ippjanaw li jdaħħlu fondi eżorbitanti li ma setgħux jiġu spjegati b'mod leġittimu. L-MEPs irreferew ukoll għad-dewmien fit-teħid ta' azzjoni fuq il-Bank Pilatus kif ukoll il-fatt li Nexia BT tkompli topera mingħajr konsegwenza, li t-tnejn dehru b'mod estensiv fir-rappurtaġġ ta' Daphne Caruana Galizia." Casa u Gomes flimkien mal-MEPs l-oħrajn sostnew illi l-mewt ta' Cafruana Galizia, "ppermettiet lil Cardona li jwaqqaf il-proċeduri tal-libell u b'hekk evidenza konklużiva li setgħet ikkonfermat l-allegazzjonijiet tal-burdell minn Daphne Caruana Galizia baqgħet moħbija." L-ittra kienet ko-firmata mill-MEP David Casa, MEP Ana Gomes (S&D), MEP Monica Macovei (ECR), MEP Maite Pagazaurtundúa (ALDE) u MEP Stelios Kouloglou (GUE/NGL). Intant fi stqarrija b'reazzjoni għall-kummenti ta' Casa, il-Partit Laburista qal li, "David Casa huwa l-aħħar persuna li għandu jitkellem fuq il-fatti." Filwaqt li iddiskrivew il-kummenti tiegħu bħala, "surreali u konferma ċara li nieqes minn kull forma ta' kredibbiltà." Il-PL kompla jgħid kif skontu, "għal xhur twal flimkien mal-kollegi tiegħu tal-Partit Nazzjonalista, Casa kien parti minn kampanja politika ibbażata fuq dokumenti falsifikati. Skont Il-PL "din ġiet ikkonfermata bħala gidba minn inkjesta indipendenti. Però Casa jippreferi jinjora l-eżitu ta' inkjesti indipendenti meta ir-riżultat ma' jdoqqx għal-widnejh, irrimarka il-PL.